ការសម្ភាសន៍របស់អ៊ុំស្រី ដុំ សៀ

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះដុំ សៀ

***ពត៌មានសង្ខេបរបស់អ៊ុំស្រីដុំ សៀ***

*សព្វថ្ងៃនេះអ៊ុំស្រីដុំ សៀមានអាយុ៧០ហើយ គាត់មានស្រុកកំណើតនៅខេត្តសៀមរាប គាត់មានបងប្អូនចំនួន ៥នាក់ ហើយគាត់ជាកូនទី២នៅក្នុងគ្រួសារ។ គាត់បានបាត់បង់បងប្អូនអស់ចំនួន៣នាក់នៅក្នុងសម័យប៉ុល ពត ហើយគាត់ត្រូវធ្វើការនឿយហត់ជាច្រើនដើម្បីឲ្យរួចរស់រានមានជីវិតដល់សព្វថ្ងៃនេះ។ ពេលជិតចប់សម័យប៉ុល ពតគាត់ត្រូវបានប៉ុល ពតរៀបចំគ្រួសារឲ្យគាត់ តែជាអកុសលប្តីរបស់គាត់បានស្លាប់ដោយសារឆក់ខ្សែភ្លើងក្នុងឆ្នាំ២០០០ ហើយគាត់ត្រូវលំបាកចិញ្ចឹមកូនរហូតដល់៨នាក់តែម្តាយឯងរួចជាមួយម្តាយចាស់ជរាមួយទៀត។*

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់
អ៊ុំ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ
កូនចៅជំនាន់ក្រោយរបស់អ៊ុំអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាអ៊ុំ ចឹងតើអ៊ុំយល់ព្រមឲ្យខ្ញុំដាក់
សម្ភាសន៍របស់អ៊ុំចូលទៅក្នុងវេបសាយរបស់សាលាទេអ៊ុំ?
ខ៖ ចុះមកសម្ភាសន៍ហើយ។

ក៖ អ៊ុំឆ្លើយថាព្រមទៅ។

ខ៖ ព្រមហើយបានមកសម្ភាសន៍នេះ។

ក៖ បាទសម្រាប់ថ្ងៃខែដែលខ្ញុំសម្ភាសន៍អ៊ុំនេះគឺ នៅថ្ងៃទី១៥ ខែវិច្ឆកា ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិចុងឃ្មៀស ឃុំចុងឃ្មៀស
 ស្រុកសៀមរាប ខេត្តសៀមរាបណាអ៊ុំ ហើយខ្ញុំជាអ្នកសម្ភាសន៍ឈ្មោះ
ហេង សុវណ្ណនរិន្ទ អញ្ចឹងខ្ញុំចង់សួរថាតើអ៊ុំមានឈ្មោះពេញឈ្មោះអ្វីដែរអ៊ុំ?

ខ៖ ខ្ញុំឈ្មោះនាមត្រកូលដុំ សៀ។

ក៖ ចុះអ៊ុំមានឈ្មោះហៅក្រៅទេអ៊ុំ?

ខ៖ អត់ទេមានតែហៅចឹងឯង។

ក៖ ចុះមកដល់ឆ្នាំនេះអ៊ុំមានអាយុប៉ុន្មានហើយ?

ខ៖ អាយុ ៧០គត់ហើយ

ក៖ ចុះអ៊ុំចាំថ្ងៃខែឆ្នាំកំណើតរបស់អ៊ុំបានទេ?

ខ៖ ចាំបាន។

ក៖ អាចប្រាប់បន្តិចបានទេថានៅថ្ងៃណា ខែណា?

ខ៖ ខ្ញុំខែមាឃ ថ្ងៃសុក្រ ឆ្នាំថោះ។

ក៖ ទន្សាយ ចុះឆ្នាំបារាំងអ៊ុំចាំថាកើតនៅឆ្នាំណាទេ?

ខ៖ រឿងបារាំងនោះ កូនម្តាយអើយគឺថាអត់ចេះបណ្តោយ មិនចាំ ចាំតែខ្មែរបណ្តោយ។

ក៖ ចុះអ៊ុំមានស្រុកកំណើតនៅឯណាដែរអ៊ុំ?

ខ៖ ខ្ញុំនៅចុងឃ្មៀសនេះឯង។

ក៖ ចុះអ៊ុំមានបងប្អូនចំនួនប៉ុន្មានាក់ដែរអ៊ុំ?

ខ៖ បងប្អូនខ្ញុំទាំងអស់៥នាក់ អាពតយកអស់៣នាក់ នៅតែ២នាក់ទេនៅស្រីៗ។

ក៖ ហើយអ៊ុំជាកូនទីប៉ុន្មានដែរអ៊ុំ?

ខ៖ ខ្ញុំជាកូនទី២ បងគេនោះគេអាពតសម្លាប់នៅដំរីកូន។

ក៖ បងប្អូនប្រុសប៉ុន្មាន ស្រីប៉ុន្មានដែរអ៊ុំ?

ខ៖ ប្រុស៣ ស្រី២ តែប្រុសនោះងាប់នៅអាពតអស់ហើយ វាសម្លាប់អស់ហើយ។

ក៖ ចុះអ៊ុំអាចប្រាប់ឈ្មោះបងប្អូនរបស់អ៊ុំទាំងអស់បានទេ ទាំងអ្នកស្លាប់ ទាំងអ្នករស់ណា?

ខ៖ ចាស ទាំងអ្នកងាប់ ទាំងអ្នករស់?

ក៖ បាទ។
ខ៖ បើបងគេដុំ សួ បងខ្ញុំ អានេះនិយាយទាំងខ្ញុំទាំងអស់ហា?

ក៖ បានទបន្ទាប់មកអ៊ុំ។

ខ៖ បន្ទាប់មកខ្ញុំដុំ សៀ បន្ទាប់មកដុំ សួម ដុំ សួម ដុំ សុំ ដុំគា មីគា។

ក៖ ចុះរស់សព្វថ្ងៃណឹងម្នាក់ទៀតអ្នកណាគេដែរ?

ខ៖ បងខ្ញុំ គា ដុំ គា។

ក៖ ហើយគាត់ក៏រស់នៅចុងឃ្មៀសនេះដែរ?

ខ៖ នៅចុងឃ្មៀសនេះឯង។

ក៖ ចឹងអ៊ុំកាលពីក្មេងអ៊ុំធ្លាប់បានចូលចិត្តធ្វើអ្វីខ្លះដែរជាមួយបងប្អូន ឬក៏ធ្វើការងារអ្វីខ្លះដែរជាមួយគ្នា?

ខ៖ អត់ទេ កាលនៅជំនាន់នោះខ្ញុំអត់បានធ្វើអីទេប្អូនខ្ញុំក៏ កាលនៅជំនាន់សង្គមរាស្ត្រនិយមវានៅរៀន រៀនមកដល់មកគេទម្លាក់សម្តេចមកវាដូចជាចូលអាសម័យលន់ ណុលណា ទៅក៏អត់បានរៀនទៅបួស ដុំ សួប្អូនខ្ញុំបួស បើងបងខ្ញុំនោះគេមានប្រពន្ធហើយ ប្អូនខ្ញុំនៅនេះបួស បួសណឹងឯងដល់អាពតនេះចូលមកគេមិនជម្លៀសលោកវត្តភ្នំនេះហា ជម្លៀសវត្តភ្នំប្អូនខ្ញុំរត់ចុះទៅវាលនៅស្រែភ្នំនោះស្រាប់រត់ចុះទៅក្រោម រត់ទៅរកពួកខ្ញុំនៅក្រោមទៅសឹក សឹកមកទៅដល់មកអាពតចូលទៅក៏រៀបគ្រួសារអីទៅបានកូនមួយទៅបានអាពតវាយកទៅនោះឯង យកទៅ២នាក់បើងបងខ្ញុំនោះ នោះគាត់ងាប់ពីសម័យ លន់ ណុលអាពតសម្លាប់ដែរប៉ុន្តែនៅសម័យលន់ ណុលតែអត់ទាន់ដល់អាពតទេណាគាត់ទៅកាប់ចំពាមគេហៅណែ ភ្លេចទៅបាត់ហើយ ខាងក្បាលទឹកស្កូលយើងយាយសឿម នៅមូួយខាងក្បាលថ្កូវអាពតវាចាប់យកទៅបញ្ជូនទៅឯកើតគេហៅភ្នំដំរីកូនគេយកទៅវ៉ៃចោលណឹងឯង យកទៅវ៉ៃចោលនៅភ្នំដំរីកូន បើអាប្អូនខ្ញុំតែ២នាក់កាលនោះវាចាប់ដាក់ឡានទៅយកទៅទាំងអស់មួយស្រុកនេះគឺប្រុសៗយកទៅទាំងអស់ ចាសអត់តែប្តីខ្ញុំទេដែលគេមិនបានយកទៅនៅបានពួកខ្ញុំននៅឯនះ ផុតពីនេះគេយកប្តីទៅមុនទៅបានគេយកកូនប្រពន្ធកូនទៅក្រោយ អាខ្លះទៅគ្នាដូចថាអាយុវែងទៅក៏រស់អាខ្លះទៅក៏ងាប់ដាច់ពោះ ក្មួយខ្ញុំក៏ងាប់ដាច់ពោះទៅងាប់ទៅ នោះឯងទៅបានខ្ញុំនេះមកនៅនេះខ្ញុំនេះគេអត់ជម្លៀសទេណា គេជម្លៀសប៉ុន្តែគេជម្លៀសទៅអាជិតដាច់ហើយណា ជិតវៀតណាមវ៉ៃហើយណា ជិតពួកវៀតណាមវ៉ៃហើយគេជម្លៀសខ្ញុំទៅភ្នំស្អីទេភ្នំទ្រុងបាត អាភ្នំទ្រុងបាតណឹងគេដុតមនុស្សគេហៅភ្នំទ្រុងបាត លោកគ្រួអត់ស្គាល់ទេភ្នំទ្រុងបាត ភ្នំទ្រុងបាតណឹងគេដុតអាពតវាដុតមនុស្សទាំងយប់ទាំងថ្ងៃ រួចខ្ញុំនេះដូចថា ទេវតាជួយដល់វាដឹកទៅឡើងអាភ្នំហើយណាប៉ុនអត់បានចូលអាកន្លែងណឹងទេហួស ហួសទៅគេហៅសំរោងកំបោរអាផ្លូវទៅឧត្តមានជ័យនោះទៅនៅឯកន្លែងនោះឯង កន្លែងត្រង់នោះពីមុនគេចាប់ដែរណាគេ ចាប់ទៅគេចងខ្សែមួយខ្សែៗគេសម្លាប់ចង់រាល់ថ្ងៃ ដែលពួកខ្ញុំយកពួកខ្ញុំទៅនេះវាស្ងាត់វាអត់សូវសម្លាប់ណា ខ្ញុំនៅបាន៣ខែនៅទីនោះបាន៣ខែវៀតណាមចូល វៀតណាមចូលក៏ពួកអាពតវារត់ រត់តាមផ្លូវនោះឯងទៅវាដឹកកាំភ្លើងដឹកអីរត់ទៅតាមផ្លូវណឹងឯង ផ្លូវឧត្តមានជ័យណាប៉ុន្តែមិនដឹងរត់ទៅដល់ណាមិនដឹងទេ ទៅក៏ពួកខ្ញុំបានតែ៣ខែទេក៏នាំគ្នាមកវិញ ដើរតាមផ្លូវទម្រាំបានមកដល់ស្រុកដេកផ្លូវមិនដឹងប៉ុន្មានយប់ ដើរកាត់វាលស្រែទៅអីទៅ មួយជំនាន់អាពត និយាយពីបងប្អូនខ្ញុំនៅតែ២នាក់ទេ វានៅតែ២នាក់ទេវាសម្លាប់អស់ហើយ។

ក៖ ចុះកាលសម័យប៉ុល ពតណឹងអ្នកមីងទើបតែជម្លៀសចុងក្រោយណឹងទេ។

ខ៖ ទើបជម្លៀសចុងក្រោយ។

ក៖ ចុះពេលនៅក្នុងស្រុកក្នុងភូមិចឹង ប៉ុល ពតគេឲ្យធ្វើអ្វីខ្លះដែរមីង?

ខ៖ ទេក្នុងស្រុកភូមិនេះកាលមុន ធ្វើការធម្មតាទៅរែកព្រួលទៅអីទៅវាចាត់ការទៅដល់អាគេយកប្រុសៗអស់ទៅ គេយកប្រុសៗមុនប្រហែលកន្លះខែបានគេមកយកប្រពន្ធកូនទៅក្រោយទៀតគេហៅទៅ ស្អីគេហៅភ្នំខ្សាច់ខាងកើតនោះណា ពួកប្រុសៗណឹងមិនដឹងជាគេយកទៅឯណាអីឯណីអត់ដឹងទេពួកស្រីៗគេយកទៅកន្លែងភ្នំខ្សាច់យកទៅក៏សាងខ្លួនណឹងឯង អាខ្លះទៅក៏ងាប់ដាច់បាយទៅ អាខ្លះទៅគ្នារស់ទាំងត្រដរ រស់ទាំងត្រដរទាំងក្បាលដូចត្រីអណ្តែតហើយ បើពួកខ្ញុំទើបតែជម្លៀសក្រោយគេទេ ជម្លៀស ជម្លៀសទៅឯនោះ អត់ដឹងថាជម្លៀសវាថាវាស្នើរយើងទៅធ្វើស្រែធ្វើអីណា ដល់ជម្លៀសពួកខ្ញុំគេដាក់សំប៉ានតើកាត់ទៅចេះនេះកាត់តាមស្រែភ្នំុំ

ក៖ ជិះតាមទូក ជិះតាមទឹកទៅ?

ខ៖ ចាស ជិះតាមទូកទៅឡើងស្ទឹងបាត់ដំបងឯណោះ។

ក៖ តាមស្ទឹងសង្កែ?

ខ៖ ចាស តាមស្ទឹងសង្កែ ស្ទឹងបាត់ដំបងដូចថាម្ខាងម្នាក់ខាងណេះនែ ក្រឡាញ់ខាងណេះយើងបាត់ដំបង ទាល់តែឃើញអ្នកអង្គុយស្ទូចត្រីក្បាលដូចត្រីអណ្តែងបានភ្ញាក់ខ្លួន អឺគេយកយើងមកកសាងទេបានភ្ញាក់ខ្លួនទៅគេដាក់ឡានយើងយកទៅលើទៀតទៅ។

ក៖ ចុះកាលនៅណឹង៣ខែណឹងគេឲ្យធ្វើអ្វីខ្លះដែរអ្នកមីង?

ខ៖ ៣ខែ ដើរច្រូតទៅ ស្ទូង ដកចេះទៅ ប៉ុន្តែប្តីប្រពន្ធយើងគេអត់ឲ្យនៅជុំគ្នាទេ អត់ជុំទេបំបែកគ្នាទៅ ប្តីខ្ញុំគេឲ្យទៅធ្វើការផ្សេងៗទៀតទៅយើងក៏នៅតាមផ្សេងៗទៅទាល់តែថាស្រុកវ៉ល់ៗហើយអានោះបានប្តីខ្ញុំមករកយើងវិញទៅជួបគ្នាទៅ ចាសចុះឯងវាមិនឲ្យយើងនៅជាមួយគ្នាទេ។

ក៖ ចុះការហូបចុកយ៉ាងម៉េចដែរអ្នកមីង?

ខ៖ ហូបចុកណឹងរបបវាទៅ បបររ៉ាវកក្លូកទៅឲ្យយើងហុតទៅ យើងអត់មានអីឲ្យយើងមានការបោយក៏ដោយមានផ្តិក៏ដោយវាដកអស់វាអត់ឲ្យទុក អត់ឲ្យយើងទុកនៅនិងខ្លួនទេ វាដកយកអស់ ដល់ពេលណាម៉ោងវាវ៉ៃជួងឲ្យយើងទៅស៊ី ទៅៗប៉ះត្រង់ណាថ្ងៃណាក៏បបរមានអង្ករគោកគ្រាន់ទៅថ្ងៃណានោះក៏រ៉ាវកក្លូកទៅចុះឯង បានថានិយាយពីរឿងអាពតនោះលោកគ្រូអើយវេទនាណាស់ វេទនាព្រាត់បងព្រាត់ប្អូនមិនចេះតែនិយាយទេណា។

ក៖ ចុះកាលណឹងអ៊ុំមានអាយុប៉ុន្មានឆ្នាំដែរនៅសម័យប៉ុល ពត?

ខ៖ កាលនោះ កាលសម័យប៉ុល ពតខ្ញុំអាយុជាង២០ ៣០ឆ្នាំ ២០ខ្ញុំរៀប ប្តីខ្ញុំអីអាពតរៀបឲ្យទេ កុំតែខ្ញុំប្រសិននេះខ្ញុំអត់ទាន់មានគ្រួសារទេដល់ខ្ញុំមានអាពតចូលបានមួយឆ្នាំជាងបានវាចាប់យើងរៀបគ្រួសារ ហើយប្តីខ្ញុំនិងខ្ញុំមិនដែលស្គាល់គ្នាឯណាគេរៀបឲ្យនោះអត់ទេ។

ក៖ ចុះកាលណឹងបើគេរៀបឲ្យយើងអត់យកគិតយ៉ាងម៉េចដែរ?

ខ៖ ខ្ញុំឧស្សាហ៍តែប្រកែកម្តងហើយបានគេជាគេដឹកខ្ញុំយកទៅកណ្តាលទន្លេ ខ្ញុំទៅធ្វើការនែអាឡូលេខ៤កណ្តាលទន្លេចេះគេទៅហៅពីម៉ោង៤យប់ យកយើងទៅកណ្តាលទន្លេ ពួកណឹងថាស្រេចហើយដាក់បាឡាទៅវាទៅសួរយើងនៅជំនាន់នោះគេហៅសួរសតិអារម្មណ៍ណា ទៅសួរខ្ញុំចេះតែប្រកែកខ្ញុំថាវ៉ៃងាប់ក៏ងាប់ទៅប្រកែកទៅ ហៅយើងដល់នេះឯងទល់ភ្លឺទៅវាយកយើងមកវិញវាថា ទៅបានមកស្រុកវិញជិត១ឆ្នាំបានខ្ញុំរៀបគ្រួសារនេះឯង។

ក៖ ចុះមូលហេតុអីបានអ៊ុំបដិសេធលើកមុនហើយក៏យល់ព្រមជាមួយអ្នកក្រោយណឹងម៉េចដែរ?

ខ៖ ប៉ុន្តែបងប្អូនចេះតែថាយើងខ្លាចគេធ្វើបាបណាចឹងហើយតាមព្រេងតាមសំណាងទៅ យកគ្រួសារទៅតាម អានេះហេតុតែផលយើងវាបានគ្រួសារដូចថាវាយើងបានគ្រួសារមកវាល្អណាអត់ធ្វើបាបធ្វើកម្សត់យើងណាទាល់តែរហូតទៅ មកទើបតែព្រាត់គ្នា អេព្រាត់គ្នាយូរហើយសព្វថ្ងៃគាត់ខ្សែភ្លើងឆក់២០ឆ្នាំហើយគាត់ធ្វើជាងទៅក៏ខ្សែភ្លើងឆក់ ខ្ញុំសព្វថ្ងៃមេម៉ាយនៅតែ២នាក់ កូន៨ទាំងអស់ កូន៨នាក់ប៉ុន្តែគេមានប្តីមានប្រពន្ធអស់ហើយខ្ញុំនៅតែ២ទេនៅប្រុសមួយស្រីមួយ។

ក៖ នៅជាមួយសព្វថ្ងៃនេះ?

ខ៖ ចាស ប៉ុន្តែអាបងនោះអាប្រុសទៅធ្វើការឲ្យគេភ្នំពេញនៅតែមីប្អូន ប្អូននេះគេធ្វើការលក់ស្រាបៀរអង្គរអីគេនេះទៅហើយខ្ញុំមានធ្វើអីក្រោកដេក ដេកស៊ីគ្មានធ្វើអីព្រោះយើងងងឹតមើលអត់ឃើញ។

ក៖ ចុះម្តាយរបស់អ៊ុំមានឈ្មោះអ្វីដែរអ៊ុំ?

ខ៖ ម្តាយខ្ញុំប៊ុន ស៊ុម ។

ក៖ បាទ ចុះឪពុកវិញ?

ខ៖ ឪពុកយក់ ដុំ។

ក៖ ពួកគាត់ទាំងពីរនាក់ណឹងក៏ជាអ្នកស្រុកកំណើតនៅចុងឃ្មៀសនេះដែរ?

ខ៖ ម៉ែខ្ញុំអ្នកស្រុកកំណើតនេះឯង ឪខ្ញុំអ្នកវត្តស្វាយយើងនេះឯអ្នកខេត្តសៀមរាបនេះឯនៅវត្តស្វាយ។

ក៖ ចុះម្តាយរបស់អ៊ុំគាត់ប្រកបការងារអ្វីដែរអ៊ុំដើម្បីចិញ្ចឹមជីវិតដែរអ៊ុំ?

ខ៖ ពីដើមមិញនោះ?

ក៖ បាទ។

ខ៖ មានធ្វើអីទេអ្នកទន្លេរាយតែមងទៅអីទៅចុះឯង គ្រាន់ចិញ្ចឹមប៉ុន្តែគ្រួសារខ្ញុំលោកគ្រូអើយមិនមាននឹងគេទេតែខ្វះខាតតែរូូហូតចេះឯងមិនដែលមានអីធំដុំនិងគេទេ។

ក៖ ចុះម្តាយរបស់អ៊ុំវិញគាត់ជាមនុស្សបែបណាដែរ គាត់កាចឬក៏គាត់ស្លូតដែរ?

ខ៖ ទេ ម៉ែខ្ញុំគាត់ស្លូតទេមិនកាចទេ ទាំងឪទាំងម៉ែមិនដែលវ៉ៃកូនចៅ បើជារឿងជេរអីវាម្តងម្តាលចេះឯង រឿងម្តាយឪពុកវាមានខុសហើយនិងត្រូវបើថាឲ្យចញ្ច្រាំព្រឹកចញ្ច្រាំល្ងាចអត់ទេម៉ែឪខ្ញុំស្រួល។

ក៖ ចុះឪពុករបស់អ៊ុំវិញគាត់ក៏ជាអ្នកនេសាទដែរមែនអ៊ុំ?

ខ៖ អ្នកនេសាទណឹងឯងជាមួយ២នាក់ម៉ែខ្ញុំដែរគាត់ទៅរាយមងរាយអីទៅ ដូចខ្ញុំប្រាប់លោកគ្រូឯងទេមិនមែនអ្នកមានអីទេខ្វះខាតណាស់គ្រួសារខ្ញុំ។

ក៖ ចុះកាលណឹងខ្ញុំលឺចាស់ៗថាសម្បូរត្រីមែនទេអ៊ុំ?

ខ៖ អូ សម្បូរណាស់ទន្លេ សម្បូរណាស់ រឿងទន្លេមួយជំនាន់នោះសម្បូរសត្វក៏សម្បូរដែរ សត្វមានគ្រប់ម៉ូឌទន្លេយើងលោកគ្រូបើនិយាយចេះតែវែងឆ្ងាយបើសិននៅផ្ទះទន្លេណា ទន្លេយើងខែប្រាំងវាគោកទឹកវារ៉ាក់ចឹងហើយសត្វវាស៊ីទៅ ចំហៀងផ្ទះយើងចុះឯងទៅ កុកទៅ ក្រសារទៅ ទុងទៅមានគ្រប់ប្រភេទ។

ក៖ មកស៊ីត្រី?

ខ៖ ចាស មើលទៅងងឹតទឹកដែរណា ប៉ុនដល់សម័យលន់ នល់ទៅសម្បូរកាំភ្លើងបាញ់ទៅក៏វាក្រតាំងពីជំនាន់នោះឯងសត្វ បាត់ពីដើមមិញសម្បូរណាស់លោកគ្រូអើយសត្វខ្ញុំប្រាប់សូម្បីក្អែកទឹកគ្រាន់តែយើងទទូរជៀលក៏យើងចាប់បានស៊ីដែរវាសម្បូរទាំងហ្វូងៗ តាំងពីសម័យលន់ នល់ទៅបាញ់ទៅអីទៅក៏ហើយចុះសម័យនោះដឹងហើយទាហាន មានទាហានកាំភ្លើងគេគ្រប់ដៃមានសត្វអីនៅអស់។

ក៖ ចុះអ៊ុំមានចាំឈ្មោះជីដូនជីតាបានទេ ឈ្មោះយាយតា?

ខ៖ ខាងម្តាយចាំតើតែខាងឪពុកអត់ចាំទេ។

ក៖ ចុះយាយតាខាងម្តាយគាត់ឈ្មោះអ្វីដែរ?

ខ៖ ជីតាខ្ញុំឈ្មោះតាប៊ុន តាប៊ុត យាយសួន។

ក៖ គាត់ទាំងពីរនាក់ណឹងក៏ជាអ្នកនៅចុងឃ្មៀសនេះដែរ?

ខ៖ អ្នកចុងឃ្មៀសណឹងឯងអ្នកស្រុកជាមួយគ្នា ថាស្រុកកំណើតនៅឯនេះឯង។

ក៖ ចុះពេលដែលអ៊ុំកើតមកណឹងអ៊ុំទាន់យាយតាអ៊ុំទេ?

ខ៖ ទាន់តើលោកគ្រូចេះតែវែងឆ្ងាយហើយដល់សម័យអាពតវាកើតសង្គ្រាមវៃគ្នាជាមួយអាពតហីហា ខ្ញុំរត់ទៅនៅស្រុកគេនោះដល់វាទម្លាក់គ្រាប់បែកឆេះអស់ទៅទៅនៅនិងវាលកន្សែងពេលនេះលោក ឈ្មោះលោកតាឡុងលោកយើងវត្តក្រោមនេះណាគេឡើងទៅជួបចៅហ្វាយខេត្តសៀមរាបនេះឯងកុំឲ្យកប៉ាល់ហោះទម្លាក់ព្រោះនៅកន្លែងយើងប្រាប់គេទៅណា ទៅកប៉ាល់នោះក៏អត់ទម្លាក់ដែរប៉ុន្តែគេអត់ទម្លាក់គ្រាប់បែកគ្រាន់តែគេទម្លាក់ភ្លើងយប់នោះក៏វាខ្លាចញ័រអស់ហើយ ទៅក៏បើនិយាយពីប្រវិត្តខ្ញុំដូចកម្សត់ណាស់លោកគ្រូអើយជីតាខ្ញុំឈឺចាស់ក្បាលនៅក្នុងព្រៃ ដលទៅទឹកឡើងនាំគ្នារត់ទៅរត់ទៅលិចទៀតខ្ញុំទៅនៅឯនោះអន្លង់សារ គេហៅអន្លង់សារដែលគេនិយាយរឿងពីរឿង១២ណឹងណា ដែលក្រពើនាងអីនាងកែវប្រាំពីរពណ៌ នាងកែវប្រាំពីរពណ៌ខ្ញុំទៅនៅត្រង់ណឹងឯងនៅកន្លែងអាអន្លង់ក្រសារនាកែវប្រាំពីរពណ៌ចិញ្ចឹមក្រពីនោះណា ជីតាខ្ញុំឈឺៗទៅលេបទឹកមិនរួចលេបបាយមិនរួច ទៅក៏ខ្ញុំនឹកឃើញជីតាខ្ញុំបើសិនចេះមិនថារស់មានជីវិតពេលនេះគាត់ស្រែកគាត់ធ្វើការវិការគាត់ដែលគាត់ស្រេកទឹក ខ្ញុំនេះចេះតែយកទឹកដងចាក់ៗគាត់ឲ្យជោគទៅវាបាត់ស្រេក អរឃ្លានបបរក្រោកម៉ោង៣ ម៉ោង៤អី អង្គុយកូរបបរឲ្យរលួយដូចបាយម៉ានលោកគ្រូ ហើយលឺសូរក្នុងព្រៃឈឺសូរសត្វយំម៉ែក៏និយាយពីកន្សែងមួយទទូរឡើងជិតទុកតែភ្នែកគ្រាន់តែមើលបបរវាខ្លាចណាបបរឲ្យរលួយទៅក៏ លេប លេបឲ្យគាត់កុំឲ្យគាត់ឃ្លានលេបចេះតែលេបទៅ នៅក្នុងដុបណឹងឯងនៅក្នុងព្រៃយូរៗទៅគាត់ខូចនៅកន្លែងនោះឯង ឪពុក ប្តីជីតាខ្ញុំខូចទៅនៅយាយខ្ញុំទៀតដែលប្តីគាត់ខូចទៅគាត់ទៅជាវង្វេងគាត់គិតប្តីគាត់ពេកណា វង្វេង វង្វេងទៅឈឺលោកគ្រូអើយនិយាយពីឈឺហើយអាចម៍នោមមិនដឹងខ្ញុំ អត់មានលុយម៉ែខ្ញុំឪខ្ញុំគាត់ទៅកាប់អុសលក់ឲ្យគេយកលុយមកមើលគាត់អ្នកទាំងពីរនេះឯងងាប់មួយហើយ យកគាត់ទៅកប់នៅវត្តព្រៃដង្ហើមលោកវត្តព្រៃដង្ហើមឲ្យដាក់ក្នុងវត្ត នៅយាយខ្ញុំមួយទៀតឈឺៗ ស្មារទោសនិយាយពីខ្លួនគាត់ដូចសំបកតាអ៊ូដាច់បាយដែលកប៉ាល់ហោះវាឆ្វែលទម្លាក់គ្រាប់បែកណាលោកគ្រូវាឆ្វែលចេះឯងទៅ និយាយពីអាមិចវាផ្ចោតចេះមកប៉ុន្តែសំណាងវាអត់ទម្លាក់បើសិនជាទម្លាក់ខ្ញុំក៏ត្រូវងាប់ទាំងអស់ណឹងឯង អាខ្នោះចង្ក្រានចេះតែឆាបទៅអាមិចចេះតែផ្ចោតទៅខ្ញុំពរជីដូនខ្ញុំរត់តើ ខ្ញុំពរខ្លាចពេកពររត់មិនដឹងជារត់ទៅណាចូលក្រោមផ្ទះមួយទៅក្រោមផ្ទះមួយ ពររត់ ប្រវិត្តខ្ញុំកម្សត់ណាលោកគ្រូនិយាយក៏វាមិនអស់ដែររឿងកម្សត់អាជំនាន់គ្រាប់បែកនេះ កម្សត់ណាស់ពរជីដូនរត់ហើយមិនដឹងថារត់ទៅវាលណាទេ ទៅក៏យូរទៅក៏ខូចទៅនៅស្រុកគេយកគាត់ទៅនៅវត្តព្រៃដង្ហើមទៀតណឹងឯងផ្នូរ២នាក់នោះទន្ទឹមគ្នាទៅ ចឹងបានថាប្រវិត្តខ្ញុំ ម៉ែខ្ញុំជីដូនម្តាយគាត់នោះអត់ដឹងទៀតចុះយើងក្នុងព្រៃចុះយើងមានទូរស័ព្ទអីដូចសម័យនេះ នៅក្នុងព្រៃទៅកាប់អុសលក់ឲ្យគេ យកលុយគេមុនមើលជំងឺម្តាយនាំប្តីប្រពន្ធទៅកាប់អុស ទៅគាត់ខូចទៅធ្វើបុណ្យគាត់ណឹងបានអ្នកស្រុកណឹងទេ និយាយពីស្រុកនោះចិត្តល្អណាស់លោកគ្រូអើយនិយាយពីអង្ករក៏អង្ករអីក៏អីឲ្យ បានថាជំនាន់នោះកម្សត់ចូលស្រុកវិញបានប៉ុន្មានអាពតទៀត អាពតបានប៉ុន្មានឆ្នាំព្រាត់បងព្រាត់ប្អូនទៀត និយាយពីអាពតនោះមួយថ្ងៃក៏និយាយអត់អស់បានទេវារឿងជំនាន់នោះ កម្សត់ណាស់។

ក៖ ចុះអញ្ចឹងអ៊ុំមានបងប្អូនឬក៏សាច់ញាតិដែលរស់នៅក្រៅប្រទេសអត់ទេអ៊ុំ?

ខ៖ អត់មានទេ មានណាមានតែ២នាក់បងប្អូនណឹងមានអ្នកណារស់នៅក្រៅប្រទេស បើអាពតវ៉ៃចោលអស់ទៅហើយនោះ។

ក៖ ចុះស្វាមីរបស់អ៊ុំមានឈ្មោះអ្វីដែរអ៊ុំ?

ខ៖ ឈ្មោះឃី រិន។

ក៖ ចុះអ៊ុំបានរៀបអាពាហ៍ពិពាហ៍ជាមួយគាត់ណឹងប្រហែលប៉ុន្មានឆ្នាំដែរអ៊ុំ?

ខ៖ មិនដឹងប៉ុន្មានឆ្នាំបើរៀបអាពតខ្ញុំនិយាយហើយលោកគ្រូ អាពតទេអាពតចាប់យកទៅរៀបជាមួយ។

ក៖ ឆ្នាំ?

ខ៖ ឆ្នាំ ឆ្នាំជំនាន់អាពតមិនដឹងឆ្នាំអីប៉ុនខ្ញុំវាមិនចាំដែរនោះ ដែលខ្ញុំព្រាត់គ្នានេះគាត់ខូចនេះ២០ឆ្នាំហើយ ២០ត្រឹមមីកូនពៅខ្ញុំកាលគាត់ខូចអាយុ៨ឆ្នាំ អាយុ៨ឆ្នាំសព្វថ្ងៃ២៨ឆ្នាំទៅហើយវាមិន២០ឆ្នាំអីលោកគ្រូ។

ក៖ ចុះអ៊ុំចេះអាន និង ចេះសរសេអក្សរខ្មែរទេអ៊ុំ?

ខ៖ អត់ចេះទេ ខ្ញុំមិនសូវចេះទេ។

ក៖ ប៉ុន្តែអ៊ុំបានទៅរៀនទេកាលពីក្មេង?

ខ៖ ពីក្មេងអត់បានរៀនទេលោកគ្រូ ប៉ុន្តែរៀន រៀនអក្ខរកម្មប៉ុន្តែយើងរវល់តែចេះមើលត្រួយៗតិចៗទេ ជំនាន់នោះគេឲ្យរៀនអក្ខរកម្មដែលយើងធំហើយមិនបានរៀនពីតូច បើប្អូនៗប្រុសខ្ញុំគេរៀន ចាសគេរៀនដល់ថ្នាក់ធំប្រលងអីទៅណាដល់មកសម័យ
លន់ នល់ទៅក៏ឈប់ទៅ។

ក៖ ចុះអ៊ុំមានមិត្តភិក្តដែលធំធាត់ស្និតស្នាលមកជាមួយគ្នាតាំងពីក្មេងដល់ឥឡូវមានទេអ៊ុំ?

ខ៖ អត់មានទេ អត់មានទេមានតែញាតិធម្មតានោះឯង។

ក៖ បាទអ៊ុំ ចឹងតាំងពីក្មេងមកដល់ឥឡូវអ៊ុំធ្លាប់ប្រកបការងារអ្វីខ្លះដើម្បីចិញ្ចឹមជីវិត រកប្រាក់ចិញ្ចឹមគ្រួសារអ៊ុំ?

ខ៖ ខ្ញុំកាលប្តីខ្ញុំនៅគាត់ធ្វើជាង ជាងម៉ាស៊ីនណា ជាងទៅកាណូតគេខូចទៅធ្វើទៅអីដែលអត់ពីគាត់ទៅ និយាយទៅរកតែកម្សត់ទៀតហើយពួកខ្ញុំអត់ពីគាត់ទៅអត់ពីប្តីទៅមានតែកូននៅតូច ពៅគេអាយុ៨ឆ្នាំ អាបងនោះ១០ឆ្នាំគ្នាទៅរកអីបាននៅរៀន ហើយក៏អ៊ុំទិញត្រីទិញអីនៅទន្លេណឹងឯងទៅ ចិញ្ចឹមកូនទៅ កាលនោះយើងនៅទន្លេថយទូកទៅអីទៅវេទនាណាស់លោកគ្រូពេលថយទូករកគេរកឯង ចិញ្ចឹមទម្រាំបានកូនធំឲ្យរៀន មីពៅគេរៀនបានត្រឹមថ្នាក់ទី១០ទេលោកគ្រូអត់មានលុយឲ្យកូនរៀន ទោះទៅរៀនឯលើទៀតអត់មានអីឲ្យកូនជិះឲ្យកូនឈប់ទៅក៏ ចូលធ្វើការលក់ស្អីគេណឹងឯង លក់ស្រាបៀរអង្គរណា វាបានលក់ណឹងឯងទៅក៏កូនចូលលក់ទៅក៏ឈប់ ចុះលោកគ្រូបើមិនឈប់ឯណបើទៅអត់ ទៅអត់ហើយជំពាក់គេចេះតែជំពាក់ ចឹងបានទៅទិញត្រីខ្ចីលុយគេទៅក្នុង១០ម៉ឺនគេយកមួយពាន់ណឹងថាយើងខ្ចីគេមួយព្រឹកណា ១០ម៉ឺន មួយពាន់យកទៅ ១០ម៉ឺនចេះទិញត្រីមិនបានមកវិញអាណាអត់ ម៉ូតូឌុបអាណាទូកយើងជួលគេមើលទៀតមានតែចូលដើម ទៅណឹងឯងថាកូននោះទៅលក់ចានគេនៅសូជីងណឹងឯង គេឲ្យមួយថ្ងៃមួយម៉ឺន អឺកូនអើយមួយថ្ងៃមួយម៉ឺនយើងរស់ហើយកូនម៉ែឈប់ទៅទិញសោរណាស់ ចុះលោកគ្រូឯងក្រោកម៉ោង៣ ម៉ោង៤ អ៊ុំទូកទៅកាន់វាល់ដូចទន្លេពីដើមមិញទឹកវាលិចអស់ណាដូចទន្លេ អញអើយអ៊ុំក្រពើមិនដឹងរត់ទៅខាងទេនឹកឃើញណា អ៊ុំទៅរកទិញត្រីមើលទៅសោរពេកកូនចូលជួយលក់ចានឲ្យគេមូយថ្ងៃមួយម៉ឺន អឺកូនអើយអញឈប់ហើយអញទៅគេរវល់តែជំពាក់គេយើងស៊ីមួយថ្ងៃមួយម៉ឺនទៅកូន អង្ករមួយគីឡូទៅ២នាក់ម៉ែកូន ទៅក៏ឈប់ខ្ញុំឈប់ទិញត្រីពីកាលនោះឯងមកក៏បានកូនធ្វើការធ្វើអីឯងទៅចេះតែរិៗទៅលោកគ្រូអើយប៉ុនមិនដឹងថាបានអី បើរឿងកម្សត់នោះគិតតែកម្សត់បើនិយាយមិនអស់ទេរឿងកម្សត់ខ្ញុំ តាំងពីអាណាចិញ្ចឹមកូនអត់ប្តីចិញ្ចឹមកូនហើយម្តាយឈឺនៅនិងកន្ទេលទៀតអាណាផ្ទះលិច មកលើកនៅត្រង់នេះតែគេធ្វើថ្នល់ទៅគេធ្វើថ្នល់និយាយពីដីហ៊ុយម្តាយនៅផ្ទះនិយាយពីភ្លៀងមកយកកៅស៊ីគ្រប យកកៅស៊ីគ្របម្តាយអត់មានអីអត់មានប្តី។

ក៖ ចុះអ៊ុំមានធ្ល្ាប់ប្រកបអាជីវកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចិញ្ចមមាន់អីទេ?

ខ៖ មិនដែលចិញ្ចឹមទេ មិនដែលចិញ្ចឹមទេលោកគ្រួអើយខ្ញុំបើមិនរកអីក៏រកតែត្រីណឹងឯងមិនបានចិញ្ចឹមសត្វអីទេ។

ក៖ ចឹងតាំងពីក្មេងមកដល់ពេលនេះតើជីវិតរបស់អ៊ុំមានការផ្លាស់ប្តូរអ្វីខ្លះដែរ?

ខ៖ មិនមានផ្លាស់ប្តូរអីនៅតែដដែលចឹងឯង វាគ្មានដូចថាវាធ្វើអ្នកមានវាអត់បាន តែវេទនាចុះឯង ប៉ុនថាអានេះយើងនិយាយដូចថាវាគ្រាន់បានកូនធំណាលោកគ្រូ ដូចថាយើងវាគ្រាន់ដូចថាស៊ីអីពេញមាត់ពេញករជាងគេមុនអានេះយើងនិយាយវាផ្លាស់បុណ្ណឹងឯង វាអត់សូវវេទនាបានកូនចិញ្ចឹមណា មិនវេទនាដូចកាលកូនយើងនៅតូចៗទេ បើថាឲ្យមានលុយទុកដាក់និងគេមិនមានទេលោកគ្រូអើយបានត្រឹមស៊ីណឹងឯង។

ក៖ ចឹងអ៊ុំអាចប្រាប់បានទេថាពេលណានៅក្នុងជីវិតរបស់អ៊ុំដែលជាពេលវេលាអ៊ុំសប្បាយចិត្តជាងគេបំផុតក្នុងជីវិតពេលណាដែរអ៊ុំ?

ខ៖ មិនដឹងជាពេលណា មិនដឹងជាពេលណាលោកគ្រូឯងសួរចឹងមិនដឹងជាពេលណាបើមានទៅបើយើងចំណាស់ប៉ុននេះហើយមិនដឹងទៅរកអីបានឲ្យសប្បាយចិត្ត សង្ឃឹមលើកូន មិនដឹងជាកូនគ្នាមានអនាគតទៅខាងមុខមិនដឹងជាយ៉ាងណាបើមិនដឹងដែរ យើងអត់ដឹងរៀងខ្លួនមិនដឹងថាជីវិតកូននោះមិនដឹងទៅមុខមិនដឹងយ៉ាងម៉េច។

ក៖ ចុះកាលពីនៅក្មេងអ៊ុំធ្លាប់មានក្តីស្រម៉ៃថាធំឡើងចង់ធ្វើអ្វីទេអ៊ុំ?

ខ៖ ទេស្រម៉ៃវាស្រម៉ៃហើយតែវាទៅអត់រួច។

ក៖ បាទអ៊ុំស្រម៉ៃចង់ធ្វើអ្វីដែរអ៊ុំ?

ខ៖ ទេវាចង់ធ្វើអ្នកមានទៅវាចង់ធ្វើការងារគ្រូបង្រៀនគ្រូអីប៉ុន្តែយើងវាមិនបានរៀនទៅវាអត់រួច យើងស្រម៉ៃតែយើងក្រវាហួសពេកទៅស្រម៉ៃឃើញតែសព្វគ្រប់ប៉ុន្តែទៅវាអត់រួច។

ក៖ ចុះទាក់ទងជាមួយចំណង់ចំណូលចិត្តអ៊ុំម្តង ចុះម្ហូបណាអ៊ុំចូលចិត្តពិសាជាងគេដែរបើសិនជាគេឲ្យអ៊ុំរើសម្ហូប ចង់ហូបម្ហូបណាជាងគេ?

ខ៖ រឿងម្ហូប?

ក៖ បាទ។

ខ៖ ខ្ញុំបើរឿងរើសគឺអត់រើសទេលោកគ្រូ រើសមួយសត្វណាដែលខ្ញុំមិនដែលស៊ីដូចពស់ អន្ទង់ សត្វត្រីណាដែលខ្ញុំមិនដែលហូបគឺខ្ញុំអត់ហូបផុតពីនោះខ្ញុំហូបទាំងអស់។

ក៖ តែម្ហូបណាអ៊ុំចូលចិត្តពិសារជាងគេ? ចូលចិត្តហូបជាគេម៉ងអាណឹង។

ខ៖ សម្លរកកូរ បើសម្លរកកូរចូល។

ក៖ ចុះកាលពីក្មេងៗអីអ៊ុំចូលចិត្តស្តាប់ចម្រៀងទេអ៊ុំ?

ខ៖ ទេស្តាប់ដែរតើលោកគ្រូពីដើមមិញយើងមានអីមានតែវិទ្យុស្តាប់។

ក៖ ចុះអ៊ុំចូលចិត្តអ្នកណាគេដែរអ៊ុំ?

ខ៖ ជំនាន់នោះមានតែស៊ិន ស៊ីសាមុតទៅ រស់ សេរីសុទ្ធាទៅស្តាប់ វាពិរោះ តែយើងអត់មានបាសមានអីទេជំនាន់នោះមានតែវិទ្យុ ផ្ទះអ្នកណាមានវិទ្យុគឺផ្ទះអ្នកនោះមានហើយ។

ក៖ ចុះអ៊ុំមានចេះលេងឧបករណ៍តន្ត្រីអីអត់ទេអ៊ុំ?

ខ៖ អត់ទេខ្ញុំមិនដែលចេះអីទេ។

ក៖ ចុះកូនចៅក្នុងក្រុមគ្រួសារមានអ្នកចេះទេ?

ខ៖ អត់។

ក៖ បាទអ៊ុំ។

ខ៖ កូនខ្ញុំអត់មានចេះទេបើថាចេះធ្វើជាង ជាងម៉ាសីនជាងអីចេះ។

ក៖ ចុះកាលពីក្មេងពេលបុណ្យទានម្តងៗ ភ្ជុំបិណ្ឌចូលឆ្នាំអីអ៊ុំមានបានទៅរាំរែក លេងល្បែងប្រជាប្រិយអីនៅតាមវត្តនិងគេទេ?

ខ៖ មិនដែលទេ មិនដែលរាំទេលោកគ្រូអើយ ចំណាស់ជំនាន់មុនខ្ញុំនោះ អ្នកណារាំអីម៉ែឪប្រកាន់ណាស់មិនដែលឲ្យទៅរាំទេ មិនដូចសម័យនេះទេ ចាស់ពីដើមប្រកាន់
ណាស់។

ក៖ អ៊ុំមកដល់សព្វថ្ងៃនេះអ៊ុំមានកូន និងចៅប៉ុន្មាននាក់ដែរសរុបទាំងមក?

ខ៖ កូនខ្ញុំទាំងអស់៨នាក់ ៨នាក់ប៉ុន្តែគេបានប្តីបានប្រពន្ធអស់ទៅនៅតែ២នាក់ទេនៅប្រុស១ស្រី១សព្វថ្ងៃនេះណាដែលខ្ញុំនៅជាមួយកូនណា សព្វថ្ងៃបានកូន២នាក់នោះឯងអ្នកចិញ្ចឹមនោះ ផុតនោះគេមានប្តីមានប្រពន្ធហើយ បើនិយាយពីចៅវិញសរុបទាំងអស់២០ហើយ។

ក៖ ចៅ២០នាក់ហើយ?

ខ៖ ចាស ប៉ុន្តែអត់ទាន់មានធំទេចៅនៅតូចៗវាជំទើរណា វាមិនបានបើអាខ្លះទៅ១០ឆ្នាំទៅ ៨ឆ្នាំទៅ វាមិនទាន់មានកូនណាធំ។

ក៖ បានអ៊ុំ ចឹងមកដល់ចុងបញ្ចប់នេះតើអ៊ុំមានអ្វីចង់ផ្តាំផ្ញើទៅកាន់កូនចៅជំនាន់ក្រោយទេ? ថាតើពួកគាត់គួរតែរស់នៅបែបណា? រស់នៅបែបណាក្នុងសង្គមដែរអ៊ុំ?

ខ៖ ទេផ្តាំកូនផ្តៅចៅឲ្យ កូនចៅដើរតាមផ្លូវត្រឹមត្រូវកុំដើរធ្វើម៉េចឲ្យជៀសចវាងពីអាថ្នាំញៀននេះទៅ ដើរតាមសង្គមគេទៅ កុំឲ្យភ្លើតភ្លើនតាមគ្នាប៉ុណ្ណោះឯងខ្ញុំ សុំតែប៉ុណ្ណោះឯង។

ក៖ អ៊ុំអត់មានចង់ជូនពរអីខ្លះដែរទៅកាន់កូនចៅ?

ខ៖ ជូនពរឲ្យកូនបានសេចក្តីសុខសប្បាយរកស៊ីកំណើតកើតមាន កុំឲ្យខ្វះខាតអី។

ក៖ បាទខ្ញុំសូមអរគុណដល់អ៊ុំដែលបានចំណាយពេលវេលសម្ភាន៍ជាមួយខ្ញុំណាអ៊ុំណា ចឹងខ្ញុំសូមជូរពរឲ្យអ៊ុំមានសុខភាពល្អ មានសំណាល្អ មានសុខភមង្គលក្នុងក្រុមគ្រួសារណាអ៊ុំណា។

ខ៖ សាធុៗៗ។

ក៖ បាទ។